Teknologikoncern sender millioner videre til medarbejdere - Electronic Supply DK
Teknologikoncern sender millioner videre til medarbejdere
Troels Severinsen, adm. direktør i Logimatic
Af Redaktionen/tib 20. november 2020 11:21
Aalborg-baserede Logimatic, der udvikler automations- og softwareløsninger, har omtrent fordoblet overskuddet i det nyligt overståede regnskabsår, og det kommer ikke kun ejerne til gode.
Traditionen tro sendes 25 pct. af overskuddet videre til koncernens medarbejdere, og i år er 4 mio. kr. således blevet fordelt mellem koncernens 118 medarbejdere.
Det skriver Nordjyske, der har talt med Logimatic-direktør Troels Severinsen.
Direktøren, der betegner Logimatics forretning som en "blandet landhandel", fortæller, at fremgangen er hentet bredt gennem et år, hvor bruttofortjenesten er vokset fra 83,4 til 94,2 mio. kr., mens resultatet før skat voksede fra 6,4 til 12,1 mio.
– Vi har fremgang på de fleste af vores forretningsområder, hvor vi både har taget markedsandele og øget vores lønsomhed (fortjeneste, red.), og resultaterne er i overensstemmelse med budgetterne, siger Troels Severinsen til Nordjyske.
17 millioner til ejerkreds
Logimatic er et spin off fra en stor og nu nedlagt nordjysk virksomhed. Virksomheden er nemlig stiftet tilbage i 1987 af fire ingeniører med en baggrund fra Aalborg Værft. Tilknytningen til værftet er årsagen til, at der den dag i dag er fire bølger i selskabets logo.
I dag er Logimatic-koncernen gennem holdingselskabet TLGL Holding ejet af Grimur Lund, Troels Severinsen, Lars Riisberg og Lars Børglum samt deres børn. Logimatic-koncernen består af en række datterselskaber med hvert sit aktivitetsområde. I hvert datterselskab ejer nøglemedarbejdere en varierende andel af aktierne eller anparterne.
Ejerne af Logimatic trækker et samlet aktieudbytte på knap 17 mio. kr. ud af deres virksomhed i forbindelse med regnskabsåret 2019/20.